b'\n_START_ARTICLE_\nMets\xc3\xa4npeitto\n_START_PARAGRAPH_\nMets\xc3\xa4npeitto on suomalaisessa uskomusperinteess\xc3\xa4 tila tai paikka, johon luonnossa kulkeva ihminen tai kotiel\xc3\xa4in voi joutua.\n_START_SECTION_\nMets\xc3\xa4npeittoon joutuminen ja tila\n_START_PARAGRAPH_\nMets\xc3\xa4npeittoa on pidetty mets\xc3\xa4nhaltijoiden tai maahisten maailmana. Uskomuksen mukaan mets\xc3\xa4npeittoon voi joutua joskus jonkin olennon, esimerkiksi mets\xc3\xa4nhaltijan tai harakan, viem\xc3\xa4n\xc3\xa4. Toisaalta ihminen voi uskoa joutuneensa mets\xc3\xa4npeittoon, mik\xc3\xa4li eksyy, eik\xc3\xa4 l\xc3\xb6yd\xc3\xa4 omin avuin mets\xc3\xa4st\xc3\xa4 kotiin._NEWLINE_Mets\xc3\xa4npeittoon joutuneelle tulee omituinen, vieras olo. Jotkut kertovat maailman samalla hiljentyneen, linnunlaulun ja muiden mets\xc3\xa4n \xc3\xa4\xc3\xa4nten vaienneen. Tuttu mets\xc3\xa4 saattaa muuttua vieraaksi ja erilaiseksi, joskus jotenkin nurinkuriseksi, jopa yl\xc3\xb6salaiseksi. Jotkut mets\xc3\xa4npeittoon joutuneet j\xc3\xa4hmettyv\xc3\xa4t paikalleen pystym\xc3\xa4tt\xc3\xa4 liikkumaan tai puhumaan, toiset taas kulkevat l\xc3\xa4pi tuntemattomaksi muuttuneen seudun. Mets\xc3\xa4npeittoon joutuneen v\xc3\xa4itet\xc3\xa4\xc3\xa4n katoavan muiden n\xc3\xa4kyvist\xc3\xa4, eiv\xc3\xa4tk\xc3\xa4 muut l\xc3\xb6yd\xc3\xa4 h\xc3\xa4nt\xc3\xa4, vaikka kulkisivat ohi. Mets\xc3\xa4npeittoon joutunut saattaa my\xc3\xb6s n\xc3\xa4ytt\xc3\xa4\xc3\xa4 kivelt\xc3\xa4 tai kannolta. On kertomuksia, joissa kadonnutta lehm\xc3\xa4\xc3\xa4ns\xc3\xa4 etsiv\xc3\xa4 istuu uupuneena kivelle, tiet\xc3\xa4m\xc3\xa4tt\xc3\xa4 istuvansa lehm\xc3\xa4ns\xc3\xa4 p\xc3\xa4\xc3\xa4ll\xc3\xa4. Jotkut p\xc3\xa4\xc3\xa4sev\xc3\xa4t itsest\xc3\xa4\xc3\xa4n mets\xc3\xa4npeitosta, toiset taas tehty\xc3\xa4\xc3\xa4n taikatemppuja, ja joidenkin kerrotaan kadonneen i\xc3\xa4ksi.\n_START_SECTION_\nMets\xc3\xa4npeitosta p\xc3\xa4\xc3\xa4sy\n_START_PARAGRAPH_\nMets\xc3\xa4npeitosta p\xc3\xa4\xc3\xa4semiseksi on erilaisia keinoja, kuten vaatekappaleen k\xc3\xa4\xc3\xa4nt\xc3\xa4minen nurin p\xc3\xa4in tai jalkojensa v\xc3\xa4list\xc3\xa4 katselu. On my\xc3\xb6s erilaisia keinoja l\xc3\xb6yt\xc3\xa4\xc3\xa4 mets\xc3\xa4npeittoon joutunut, kuten juuriston tai solmuun v\xc3\xa4\xc3\xa4nnetyn puun l\xc3\xa4pi katselu, jalanj\xc3\xa4lkien k\xc3\xa4\xc3\xa4nt\xc3\xa4minen ymp\xc3\xa4ri tai veden kaataminen j\xc3\xa4lkiin. My\xc3\xb6s kadonneen etsij\xc3\xa4 on voinut k\xc3\xa4\xc3\xa4nt\xc3\xa4\xc3\xa4 vaatteitaan nurin p\xc3\xa4in. Mets\xc3\xa4npeitosta p\xc3\xa4\xc3\xa4semiseksi on my\xc3\xb6s useita loitsuja tai loruja, joiden avulla etsij\xc3\xa4t voivat rikkoa mets\xc3\xa4npeittoon joutuneen p\xc3\xa4\xc3\xa4lt\xc3\xa4 loitsun. P\xc3\xa4\xc3\xa4st\xc3\xa4j\xc3\xa4 oli tiet\xc3\xa4j\xc3\xa4, joka kykeni palauttamaan mets\xc3\xa4npeittoon joutuneen.\n_START_SECTION_\nMuuta\n_START_PARAGRAPH_\nUfoharrastajien oz-ilmi\xc3\xb6  muistuttaa mets\xc3\xa4npeittoa. Mets\xc3\xa4npeittoa muistuttavia oireita voi aiheuttaa esimerkiksi diabetes.'